'Crusaders is glad nie die beste nie' | Netwerk24
06 Augustus 2018 10:46
Die huidige groep Crusaders is 'n skaduwee van hul kampioenspanne van die verlede en bied geen uitdaging aan Europa se beste klubs nie, glo Stephen Jones.
Stuff.co.nz berig dié omstrede Britse rugbyskrywer is skreiend in sy kritiek oor vanjaar se kampioen en die Superrugbyreeks in die algemeen.
Die Crusaders sal sukkel om die beste klubs in Europa uit te daag, glo Stephen Jones. Foto: Getty Images
Jones erken die Crusaders was Saterdag "terdeë superieur" in hul sege met 37-18 teen die Leeus, maar dit is merendeels weens die tekort aan gehalte van die Suid-Afrikaanse aanslag.
"Die span is nie naastenby so goed soos daardie spanne wat destyds deur Dan Carter geïnspireer is nie en, wanneer jy waarneem die Leeus was kwansuis die tweede beste span in die reeks, wonder jy net hoe pateties die swakste span moet wees," skryf Jones in die Britse Sunday Times.
Jones glo Suid-Afrikaanse rugby sal beter daaraan toe wees om Superrugby te verlaat.
"Superrugby het al amper soveel probeerslae gehad om 'n suksesvolle formule te vind as rugbyliga.
"Suid-Afrika word absoluut geen gunste bewys nie, want dit dwing sy spanne om in 'n styl te speel wat ver van hul geskiedenis en sterkpunte verwyderd is. Die destydse, tradisionele Curriebeker sal vir hulle van baie meer waarde wees – of selfs beter, Suid-Afrika se volkome oorskakeling na Europese klub- en internasionale kompetisies."
Jones meen boonop die beste klubs in Engeland, Ierland en Frankryk sal te goed wees vir Scott Robertson se Crusaders-span volgepak met All Black-spelers.
"Daar is altyd in die onmiddellike nadraai van die Superrugbyreeks 'n hunkering na 'n kragmeting tussen die Europese kampioen en die Super-kampioen. 'n Hunkering is presies wat dit moet bly, want daar is reeds ses wedstryde te veel in die Europese seisoen en dit sal skandelik wees om daarby te voeg," sê Jones."
"Maar 'n mens twyfel of die Crusaders genoeg skietgoed het om Saracens of Leicester op hul beste uit te daag. Racing 92 sal waarskynlik ook vir hulle te goed wees.
"Ons het nie Saterdag ontdek of die Crusaders oor 'n ander dimensie beskik nie, want hulle het gemaklik genoeg sonder een geseëvier."